Павлодар қаласының Бауыржан Момышұлы атындағы

жалпы орта білім беру мектебінің

 қазақ тілі мен әдебиеті мұғалімі

 Сибанбаева Бағдат Акрамовна

**«Бауыржан оқулары» шығармашылық сайысының сценариі**

**1-Жүргізуші:** Армысыздар, әдебиет сүйер қауым!

**2-Жүргізуші**: Бармысыздар, ұлықты елдің ұлдары мен қыздары!

**1-Жүргізуші:** Екінші дүниежүзілік соғыстың даңқты жауынгері, Халық қаһарманы, қазақтың көрнекті жазушысы Б. Момышұлының туған күніне орай екінші рет ұйымдастырылып отырған «Бауыржан оқуларына» хош келдіңіздер!

**2-Жүргізуші**: 24 желтоқсан- қазақтың даңқты батыры Бауыржан Момышұлының туған күні. Өмірден өткеніне қырық жылдай уақыт өтсе де, оның қазақ азаматына сай тік мінезі, өмірінің соңына дейін адам атына кір келтірмегені, артына қалдырған қымбат қазына – кітаптары мен қанатты сөздері бүгінгі ұрпаққа өнеге болмақ.

**1-Жүргізуші:** Еңбек жолын ұстаздықтан бастап, бастауыш сыныптарға сабақ берген, банк экономисі қызметіне атқарған, 22 жасында әскери қызметті қатардағы жауынгерден бастап, 5 мың басы (дивизия командирі) болу дәрежесіне дейін жеткен қазақтың қайсар ұлы екінші дүние жүзілік соғыс кезінде өшпес ерліктің үлгісін көрсетті.

**2-Жүргізуші**: Соғыстағы ерлігі үшін батыр Бауыржан 2 рет Бірінші дәрежелі «Қызыл Ту орденімен, «Отан Соғысы», «Әскери шайқастағы еңбегі үшін», «Мәскеуді қорғағаны үшін» сияқты орден және медальдармен марапатталған. Көзі тірісінде-ақ аңызға айналып кеткен халқымыздын ардақгы ұлына өзі дүние салғаннан кейін Кеңес Одағының Батыры атағы беріліп, дарқан ойлы қолбасшы турасындағы тарихи әділеттілік қалпына келтірілді.

**1-Жүргізуші:** Ол тек қана әскери адам ретінде ғана емес, сонымен бірге жазушы ретінде де танылды. Ол қазақ және орыс тілдерінде бірдей жазып, өз шығармаларына өмірінде көрген-білгендерін арқау етеді. Оның қаламынан туған шынайы оқиғаларға құрылған "Офицер күнделігі", "Бір түннің оқиғасы", "Москва үшін шайқас", "Майдандағы кездесулер", Кеңес Одағының батыры И.В.Панфилов жайында "Біздің генерал" деген ғұмырнамалық хикаяты, "Ұшқан ұя" сияқты тамаша романы мен әңгіме, повестері қалың оқушының іздеп оқитын шығармаларына айналады.

**2-Жүргізуші**: Біртуар қолбасшы туралы оқырман қауымға Әзілхан Нұршайықов "Ақиқат пен аңыз", Зейнеп Ахметова "Шуақты күндер", Бақытжан Момышұлы "Қасымда сен барда", "Әкеге құрмет", Мамытбек Қалдыбаев "Ұмытылмас кездесулер" атты шығармаларын ұсынса, режиссер Мәжит Бегалиннің "Артымызда Москва" кинофильмі, Александр Бектің әйгілі "Арпалыс" повесі Момышұлының әскери өмірбаянын, соғыстағы ерлігін бейнелеген туындылар.

**1-Жүргізуші:**Елбасымыз Н. Ә. Назарбаев : **«**Біз жас ұрпаққа батыр Бауыржанның кесек тұлғасын үлгі етіп, оның  өнегелі өмірін ұлттық патриоттық  тәрбиенің өзегі ретінде насихаттап отыруға тиіспіз. Тәуелсіздігімізді баянды етіп,  мемлекетімізді нығайту үшін де батыр мұрасының тағылымы ерекше мол екендігі сөзсіз», -деп атап көрсеткен болатын. Олай болса, Б. Момышұлы шығармаларын оқу, оның ерлігін дәріптеу - батыр есімін иеленген мектеп оқушылары үшін үлкен жауапкершілік әрі мәртебе.

 **2-Жүргізуші**: Өткізіліп отырған байқаудың негізгі мақсаты– Бауыржан Момышұлы шығармашылығын насихаттау арқылы оқушылардың туған тілге, көркем әдебиетке деген құштарлығын арттырып, шығармашылық қабілеттерін жетілдіру, олардың Отанға деген сүйіспеншілігін арттыру болып табылады.

**1-Жүргізуші:**

Үміткерлердің жұмысын бағалау және жеңімпаздар мен жүлдегерлерді анықтайтын қазылар алқасымен таныс болыңыздар. *(қазылар алқасымен таныстыру)*

**2-Жүргізуші**: Үміткерлер өнерін бағалау кезінде көркем мәтінді талғау және мәнерлеп оқу шеберлігіне, қазақ тілінде орфоэпиялық нормаларын сақтап сөйлеуіне, сахналық мәдениетіне, жатталған шығарманың көлеміне, жаттау сапасына мән беріледі.

**1-Жүргізуші:**

«Батырым, Бауыржаным», - дейді халқың,

Алып ұл, ақын жүрек ердің даңқын.

Келешек көремін деп келе жатыр,

Тік басып, туған жерде тұрған қалпын, - деп ақын Қ. Аманжолов жырлағандай, байқауға жауынгер жазушының шығармаларын оқуға қызығушылық танытқан, көркем сөз оқу шеберлігін меңгерген 2-11-сынып оқушылары қатысады.

**1-Жүргізуші:** Ортаға бүгінгі байқаудың үміткерлерін шақырамыз, таныс болыңыздар. (*қатысушыларды таныстыру. Үміткерлер рет сандары бойынша шығады)*

**1-Жүргізуші:** бүгінгі сайыста қатысушылар жазушының проза, поэзия,

эпистолярлық жанр және көсем сөздерін , танымал тұлғалардың батыр жайындағы естеліктерін жатқа оқу бойынша сайысқа түседі.

***Сайыскерлер рет сандары бойынша Бауыржан шығармаларын жатқа мәнерлеп оқиды.(ескерту: қатысушылардың мөлшеріне қарай бағыттар бойынша бөлуге болады)***

**2-Жүргізуші:**

Ер Бауыржан атамыздың есімін,

Иеленген менің алтын мектебім,

Ұлы баба ерлігі деп ұғамын,

Тәуелсіз боп осы күнге жеткенім.

Жүз жыл өтсін, жүз жиырма жыл, мың өтсін,

Ұрпақтарың жырларыңды жыр етсін,

Туған халқың тәтті ұйқыңды күзетіп,

Қабіріңе тағзым етіп, гүл ексін.

**1-Жүргізуші:**

Құрметті, ұстаздар, оқушылар,қадірменді қазылар алқасы, есімі ел жүрегінде сақталған ер, ұлт рухының айбары Бауыржан бабамыздың шығармашылығын зерделеуге арналған сайысымыз өз мәресіне жетті. Жеңімпаздарды марапаттау үшін сөз кезегі қазылар алқасына ұсынылады.

**Жеңімпаздарды дипломмен марапаттау**

**Пайдаланған әдебиеттер:**

1. «Ұлы Тұлғалар». Бауыржан Момышұлы . ҚР БҒМ Орталық ғылыми кітапхана, Алматы, -2011
2. Б. Момышұлының өмірбаяны . bm.kaznpu.kz
3. Дүйсенов Ж. «Жүз жыл толды атама»